张耒
晚春独酌有感
春晏岩谷秀，乔木环我居。
引此西涧泉，漍漍漱我除。
危桥跨方池，修竹万有余。
人间午阴静，鸟下惊游鱼。
清风清我堂，吏案无文书。
手携金仙经，讽诵自卷舒。
身闲去道近，地僻与世疏。
何须缓巧颊，摇曳王门裾。
谁谓我无友，萧然山谷间。
修竹乃佳客，清风如妙言。
撷彼林间笋，致酒方池边。
惟时春服成，花叶犹斑斑。
月出我已醉，扶归不知眠。
洒然中夜醒，起听西涧泉。
世累乍去念，放歌心浩然。
功名付长啸，持用乐目前。